CELEX: C2004/284/45
Language: fi
Date: 2004-11-20 00:00:00
Title: Asia T-359/04: The British Aggregates Association Limitedin, Healy Bros. Limitedin ja DK Trotter & Sons Limitedin 30.8.2004 Euroopan yhteisöjen komissiota vastaan nostama kanne

20.11.2004   
            
            
               FI
            
            
               Euroopan unionin virallinen lehti
            
            
               C 284/22
            
         The British Aggregates Association Limitedin, Healy Bros. Limitedin ja DK Trotter & Sons Limitedin 30.8.2004 Euroopan yhteisöjen komissiota vastaan nostama kanne
   (Asia T-359/04)
   (2004/C 284/45)
   Oikeudenkäyntikieli: englanti
   The British Aggregates Association Limited, kotipaikka Lanark (Yhdistynyt kuningaskunta), Healy Bros. Limited, kotipaikka Middleton, County Cork (Irlanti), ja DK Trotter & Sons, kotipaikka Manorhamilton, County Leitrim (Irlanti), ovat nostaneet 30.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat solicitor C. Pouncey ja asianajaja L. Van Den Hende.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa 7.5.2004 tehdyn komission päätöksen C(2002) 1614 lopullinen ”Valtiontuki N 2/2004 Yhdistynyt kuningaskunta/Kiviainesmaksu”;
            
         
               —
            
            
               velvoittaa komission korvaamaan oikeudenkäyntikulut tässä oikeudenkäynnissä.
            
         Oikeudelliset perusteet ja pääasialliset perustelut
   Vuonna 2002 Yhdistynyt kuningaskunta otti käyttöön kiviainesmaksun (Aggregates Levy), joka on tiettyjä betonin runkoaineita koskeva ympäristövero. Samana vuonna tehdyllä päätöksellä komissio totesi, että kiviainesmaksu ei ole valtiontuki. Kantaja riitautti tämän päätöksen ensimmäisen oikeusasteen tuomioistuimessa väittäen vireillä olevan toisen asian yhteydessä, että kiviainesmaksu vaikutti sen jäsenten kilpailuasemaan (1).
   Yhdistynyt kuningaskunta ilmoitti 5.1.2004 komissiolle uudesta Pohjois-Irlantia koskevasta kiviainesmaksun huojennusjärjestelmästä. Riitautetulla päätöksellä komissio totesi uuden järjestelmän olevan yhteismarkkinoille soveltuva ja hylkäsi kantajan sitä koskevan kantelun aloittamatta muodollista tutkintamenettelyä.
   Kanteensa tueksi kantaja esittää ensiksi, että kyseinen järjestelmä rikkoo EY 23 ja EY 90 artiklaa ja että sitä näin ollen ei olisi voitu todeta yhteismarkkinoille soveltuvaksi. Kantaja väittää lisäksi, että komissio rikkoi omia ympäristönsuojeluun liittyviä suuntaviivojaan (2) tekemällä tältä osin kolme ilmeistä arviointivirhettä eli se piti merkittävänä sitä 20 prosentin osuutta verosta, jonka huojennusjärjestelmän soveltamisen edellytykset täyttävät yhtiöt maksavat, se katsoi virheellisesti, että uudesta huojennusjärjestelmästä olisi päätetty, kun kiviainesmaksu otettiin käyttöön ja se katsoi virheellisesti, että verolla on olennaisen myönteinen vaikutus ympäristönsuojelun kannalta.
   Kantaja esittää myös, että komissio jätti perustelematta riitautetun päätöksen EY 253 artiklassa vaaditulla tavalla, laiminlöi velvollisuuttensa aloittaa muodollinen tutkintamenettely ja jätti noudattamatta menettelyyn liittyviä velvollisuuksiansa alustavassa tutkinnassa.
   
      (1)  Asia T-210/02, EYVL C 219, 14.9.2002, s. 23.
   
      (2)  Yhteisön suuntaviivat valtiontuesta ympäristönsuojelulle, EYVL C 37, 3.2.2001, s. 3—15.